Sarajevo, 17.12.2017. u 21:30h

**SAOPŠTENJE ZA JAVNOST**

**Novi načelnik opštine Glamoč je Nebojša Radivojša (SNSD)**

Prema preliminarnim i nezvaničnim rezultatima o kojima su izvijestili posmatrači Koalicije „Pod lupom“ sa 8 od 9 redovnih biračkih mjesta, novi načelnik opštine Glamoč je Nebojša Radivojša (SNSD) sa osvojenih 38,1% glasova (statistička greška +/-1%). U ovo nisu uračunati glasovi sa biračkog mjesta 085A008 (selo Rore), te glasovi pristigli poštom i putem mobilnog tima.

Glasanje na današnjim prijevremenim izborima za načelnika opštine Glamoč je proteklo bez većih nepravilnosti. Prema izvještajima posmatrača, sva biračka mjesta zatvorena su do 19:15 sati. Zatvaranje biračkih mjesta i brojanje glasova obavljeno je u skladu sa važećim propisima, dok je zabilježen propust kod pakovanja izbornog materijala na jednom biračkom mjestu.

Koalicija „Pod lupom“ se zahvaljuje posmatračima, izbornoj administraciji na korektnoj saradnji, medijima na pravovremenom i objektivnom izvještavanju, te građanima i građankama koji su iskoristili svoje demokratsko pravo na glasanje.

*Za sve dodatne informacije molimo Vas da se obratite koordinatorici za odnose s javnošću Koalicije ''Pod lupom'' Jovani Kljajić putem elektronske pošte* *pr@podlupom.org* *ili telefona 033 268 160 i 065 252 016.*